CELEX: 32020D2073
Language: sk
Date: 2020-12-07 00:00:00
Title: Rozhodnutie Rady (EÚ) 2020/2073 zo 7. decembra 2020 o pozícii, ktorá sa má v mene Európskej únie zaujať v Asociačnej rade EÚ – Turecko, pokiaľ ide o zmenu rozhodnutia Asociačnej rady ES – Turecko č. 1/98 o obchodnom režime pre poľnohospodárske produkty nahradením protokolu 3 k rozhodnutiu týkajúceho sa vymedzenia pojmu „pôvodné výrobky“ a metód administratívnej spolupráce

15.12.2020   
               
               
                  SK
               
               
                  Úradný vestník Európskej únie
               
               
                  L 424/49
               
            
         ROZHODNUTIE RADY (EÚ) 2020/2073
         zo 7. decembra 2020
         o pozícii, ktorá sa má v mene Európskej únie zaujať v Asociačnej rade EÚ – Turecko, pokiaľ ide o zmenu rozhodnutia Asociačnej rady ES – Turecko č. 1/98 o obchodnom režime pre poľnohospodárske produkty nahradením protokolu 3 k rozhodnutiu týkajúceho sa vymedzenia pojmu „pôvodné výrobky“ a metód administratívnej spolupráce
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek, v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Rozhodnutie Asociačnej rady ES – Turecko č. 1/98 z 25. februára 1998 o obchodnom režime pre poľnohospodárske produkty (1) (ďalej len „rozhodnutie“) uzavrela Únia rozhodnutím Rady 98/223/ES a rozhodnutie Asociačnej rady nadobudlo platnosť 1. januára 1998.
                  
               
                     (2)
                  
                  
                     Rozhodnutie zahŕňa protokol 3, ktorý sa týka vymedzenia pojmu „pôvodné výrobky“ a metód administratívnej spolupráce (ďalej len „protokol 3“). Protokol 3 bol nahradený novým protokolom podľa rozhodnutia Asociačnej rady ES – Turecko č. 3/2006 (2). Podľa článku 39 protokolu 3 môže Asociačná rada rozhodnúť o zmene ustanovení protokolu 3.
                  
               
                     (3)
                  
                  
                     Asociačná rada prijme na svojom nadchádzajúcom zasadnutí pred koncom roka 2023 rozhodnutie, ktorým sa mení rozhodnutie nahradením protokolu 3 (ďalej len „rozhodnutie“).
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať v Asociačnej rade, keďže rozhodnutie bude mať pre Úniu právne záväzné účinky.
                  
               
                     (5)
                  
                  
                     Regionálny dohovor o paneuro-stredomorských preferenčných pravidlách pôvodu (ďalej len „dohovor“) uzavrela Únia rozhodnutím Rady 2013/94/EÚ (3) a dohovor nadobudol platnosť vo vzťahu k Únii 1. mája 2012. Dohovor obsahuje ustanovenia o pôvode tovaru, s ktorým sa obchoduje podľa príslušných bilaterálnych dohôd o voľnom obchode uzavretých medzi zmluvnými stranami dohovoru, pričom uvedené ustanovenia sa uplatňujú bez toho, aby boli dotknuté zásady stanovené v uvedených bilaterálnych dohodách.
                  
               
                     (6)
                  
                  
                     V článku 6 dohovoru sa stanovuje, že každá zmluvná strana má prijať primerané opatrenia na zabezpečenie účinného uplatňovania dohovoru. Na tento účel rozhodnutie zavedie dynamický odkaz na dohovor v protokole 3 tak, aby vždy odkazoval na najnovšiu platnú verziu dohovoru.
                  
               
                     (7)
                  
                  
                     Rokovania o zmene dohovoru viedli k vzniku nového súboru modernizovaných a flexibilnejších pravidiel pôvodu, ktorý sa má začleniť do dohovoru. Do uzavretia zmeny dohovoru a nadobudnutia jej platnosti sa Únia a Turecko dohodli, že budú akonáhle to bude možné, uplatňovať alternatívny súbor pravidiel pôvodu založený na pravidlách v zmenenom dohovore, ktoré môžu bilaterálne slúžiť ako alternatívne pravidlá pôvodu k pravidlám stanoveným v dohovore (ďalej len „prechodné pravidlá“). Na tento účel, rozhodnutie stanoví aj prechodné pravidlá.
                  
               
                     (8)
                  
                  
                     V zóne kumulácie vytvorenej štátmi EZVO, Faerskými ostrovmi, Úniou, Tureckou republikou, účastníkmi procesu stabilizácie a pridruženia, Moldavskou republikou, Gruzínskom a Ukrajinou by sa mala zachovať možnosť používať sprievodné osvedčenia EUR.1 alebo vyhlásenia o pôvode tovaru namiesto sprievodných osvedčení EUR-MED alebo vyhlásení o pôvode EUR-MED ako výnimka z ustanovení dohovoru uplatniteľných na diagonálnu kumuláciu medzi týmito účastníkmi.
                  
               
                     (9)
                  
                  
                     Pozícia Únie v Asociačnej rade by preto mala byť založená na návrhu rozhodnutia,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v Asociačnej rade, pokiaľ ide o zmenu rozhodnutia Asociačnej rady ES – Turecko č. 1/98 o obchodnom režime pre poľnohospodárske produkty nahradením protokolu 3 k rozhodnutiu, je založená na návrhu rozhodnutia Asociačnej rady (4).
         
         
            Článok 2
            Toto rozhodnutie nadobúda účinnosť dňom jeho prijatia a platí do 31. decembra 2023.
         
         
            V Bruseli 7. decembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. ES L 86, 20.3.1998, s. 1.
         
            (2)  Rozhodnutie Asociačnej rady ES – Turecko č. 3/2006 z 19. decembra 2006, ktorým sa mení protokol 3 k rozhodnutiu Asociačnej rady ES – Turecko č. 1/98 z 25. februára 1998 o obchodnom režime pre poľnohospodárske produkty (pozri dokument CE-TR 110/06 na http://register.consilium.europa.eu).
         
            (3)  Rozhodnutie Rady 2013/94/EÚ z 26. marca 2012 o uzavretí regionálneho dohovoru o paneuro-stredomorských preferenčných pravidlách pôvodu (Ú. v. EÚ L 54, 26.2.2013, s. 3).
         
            (4)  Pozrite dokument ST 11128/20 na http://register.consilium.europa.eu.